《钓台三十韵》
宋代·周密

沛公三尺剑，欲溺章甫冠。莫致鲁二生，佐命惟彭韩。

举世尚功鲁，有若蜹慕酸。末造不可支，问玺生雄奸。

真人握赤符，援臂鼎再安。灼知受病源，极力回狂澜。

异时南阳亲，缘附攀龙翰。矧如吾子陵，久要平生欢。

何至变姓名，坐钓七里滩。三聘始一往，矫矫如孤鸾。

惟知贵天爵，不羡人间官。欲为故人留，终愧负素餐。

而况故人情，安保不易阑。君房真痴人，乃欲相控抟。

醉后偶伸足，岂料星象干。始知市朝隘，不及山林宽。

归来富春山，山色终耐看。岂无秦山商，亦有周溪磻。

出处虽不同，同在济世难。先生意有在，未易浅近观。

东都贵节义，公实闿其端。流风数百载，犹足愧老瞒。

云台不可画，汉史不可刊。至今桐江鱼，不上俗士竿。

纷纷往来舟，含羞登公坛。口虽强模写，颡泚胆亦寒。

世代山云移，功业山花残。惟有东西台，终古青巑岏。

孤霞冠山椒，明月流清湍。高人不可见，慨古空长叹。

作者简介：周密 （1232-1298），字公谨，号草窗，又号四水潜夫、弁阳老人、华不注山人，南宋词人、文学家。祖籍济南，流寓吴兴（今浙江湖州）。宋德右间为义乌县（今年内属浙江）令。入元隐居不仕。自号四水潜夫。他的诗文都有成就，又能诗画音律，尤好藏弃校书，一生著述较丰。著有《齐东野语》、《武林旧事》、《癸辛杂识》、《志雅堂要杂钞》等杂著数十种。其词远祖清真，近法姜夔，风格清雅秀润，与吴文英并称“二窗”，词集名《频洲渔笛谱》、《草窗词》。